KIRJALLINEN KYSYMYS E-3672/01

esittäjä(t): Daniela Raschhofer (NI) komissiolle

(17. tammikuuta 2002)

Aihe: Hallinnollisten rakenteiden luominen Tekin tasavallassa

Vuoden 2001 raportissaan Tekin tasavallan edistymisestä komissio edellyttää, että rakennerahaston asioiden hoitamista varten perustetaan tarvittavat rakenteet ja hallintoelimet ja että niitä kehitetään (sivu 92). On ratkaisevan tärkeää, että hallintoviranomaisten valmiuksia parannetaan, jotta Tekin tasavalta kykenee vastaanottamaan rakennerahaston avustuksia ongelmitta. Komissio toteaa myös, että korruptio erityisesti valtionhallinnossa on varsin mittavaa (sivu 22).

Frankfurter Allgemeine Zeitung esitti rakenne- ja koheesiorahastojen varojen vastaanottamiseksi luotavien hallintorakenteiden tilanteen synkempänä maakatsauksessaan numerossa 287 (joulukuu 2001) ja totesi, ettei rakenteiden luomista ole vielä edes aloitettu.

1. Kuinka pitkällä hallintorakenteiden luominen todellisuudessa on?

2. Millaista aikaväliä komissio arvioi tarvittavan kansallisten rakenteiden luomiseksi?

3. Voidaanko tehokkaiden rakenteiden odottaa valmistuvan ennen vuotta 2004?

4. Millaista ratkaisua komissio ehdottaa muussa tapauksessa varojen käytölle Tekin tasavallassa?

5. Miten komissio aikoo torjua korruptiota valtionhallinnossa erillään Euroopan petostentorjuntavirastosta (OLAF), jonka toiminta perustuu jäsenvaltioiden antamiin ilmoituksiin?

Günter Verheugenin komission puolesta antama vastaus

(18. helmikuuta 2002)

1. Rakennerahastojen hallintorakenteet eivät ole vielä täysin toimintakykyisiä ehdokasvaltioissa, eivät myöskään Tekissä. Komissio on täysin tietoinen tilanteesta, mistä syystä se on rohkaissut toistuvasti Tekin viranomaisia määrittelemään täytäntöönpanosta vastaavat elimensä ja kiirehtimään hallinto- ja maksuviranomaistensa nimeämistä tulevaa yhteisön tukikehystä varten. Myös henkilöstöä tarvitaan enemmän. Lisäksi komissio on painottanut erityisesti sitä, että Tekin on laadittava asianmukaisia hankkeita, joita voitaisiin tukea rakenne- ja koheesiorahastoista. Valmiuksiensa parantamiseksi Tekki on saanut tukea Phare-ohjelmasta. Aluepolitiikkaa koskevasta 21 luvusta käytävien neuvottelujen yhteydessä komissio seuraa tarkasti asianmukaisten hallintorakenteiden kehittymistä. Lisäksi komissio auttaa Tekin viranomaisia määrittelemään erityisalat, jotka tarvitsevat lisää kohdennettua tukea käytettävissä olevista laajentumista edeltävistä välineistä.

2. Vuodet 2002 ja 2003 ovat ratkaisevan tärkeitä tässä suhteessa. Erityisen tärkeää on tukea hallinto- ja maksuviranomaisten nimeämistä asianmukaisin määrärahoin ja inhimillisin voimavaroin, jotta hallintorakenteet ovat täysin toimintakykyisiä liittymishetkellä. Komissio rahoittaa tulevaisuudessa eri yhteistyöhankkeita näiden ponnisteluiden edistämiseksi. Jo nyt toteutetaan valmistelutoimia, joiden tavoitteena on edistää yhteisiä toimia yhteistyön tiivistämiseksi ja hallinnoinnin tiukentamiseksi.

3. Komissio on tietoinen siitä, että hallintorakenteita koskevien valmistelujen saattaminen loppuun ennen vuotta 2004 merkitsee suurta työmäärää. Viime vuosina on kuitenkin jo saatu aikaan merkittäviä edistysaskeleita, joihin voidaan lukea hallintoalueiden luominen, alueellinen uudelleenorganisointi ja aluekehityksestä vastaavan ministeriön perustaminen. Lisäksi liittymistä edeltävistä välineistä (Phare-, ISPA- ja Sapard-ohjelmasta) saadut kokemukset ovat olleet erittäin arvokkaita. Tekin pitäisi pystyä saamaan hallintorakenteensa valmiiksi vuoteen 2004 mennessä, jos se jatkaa ja lisää ponnisteluitaan.

4. Jos hallintorakenteilla, jotka ovat rakennerahastojen toiminnan kannalta välttämättömiä rakennerahastoja koskevista yleisistä säännöksistä 21. kesäkuuta 1999 annetun neuvoston asetuksen (EY) N:o 1260/1999(1) mukaan, ei voida varmistaa yhteisön varojen asianmukaista käyttöä, Tekkiä kohdellaan samalla tavalla kuin nykyisiä jäsenvaltioita. Tämä tarkoittaa sitä, että Tekki ei voisi hyödyntää kaikkia niitä yhteisön varoja, joihin sillä muutoin olisi oikeus. Komissio keskittää tällä hetkellä ponnistelunsa valvonta- ja tukitoimiin, jotta tällaisen tilanteen syntyminen voidaan estää.

5. Komissio on huolestunut ehdokasvaltioissa, myös Tekissä, olevasta korruptio-ongelmasta. Tekin viranomaiset ovat kuitenkin toteuttaneet merkittäviä lainsäädännöllisiä ja hallinnollisia toimia korruption ja talousrikollisuuden torjunnan vahvistamiseksi. Tekin korkein tilintarkastusvirasto on valvonut yhteisön varojen käyttöä tarkasti. Lisäksi se on kehittänyt työskentelysuhteen Euroopan petostentorjuntaviraston kanssa. Komissio on rohkaissut toistuvasti Tekin hallitusta ottamaan käyttöön virkamieslain, joka vahvistaisi virkamiesten ammattitaitoa ja riippumattomuutta sekä toimisi tehokkaana pelotteena.

(1) EYVL L 161, 26.6.1999.